L’Esplai Les Sitges celebra les Falles amb una jornada festiva i amb un concurs de paelles
2025-07-24

Monitors, xiquets i joves membres de l’Esplai, pares i mares…tots viuran una jornada de Falles molt diferents programada des de l’Esplai Les Sitges de Burjassot. Una celebració que tindrà lloc, a partir de les 11 del matí, el dissabte 12 de març, en la Pinada i en la Plaça de la Casa de Cultura.

Els prop de 200 participants en aquesta especial celebració de les Falles veuran, a primera hora, el seu monument plantat en la Plaça de la Casa de Cultura i, a partir d’aqueix moment i, fins a les 12:30 hores, gaudiran de jocs i de diferents activitats preparades pels monitors. A la citada hora començarà el concurs de paelles, en el qual hauran de mostrar les seues dots culinàries, tant els pares i mares com els xiquets.

Una vegada acabades les paelles, sobre les 14 hores i abans de dinar, tots els presents faran de pirotècnics en la gran globotà. A les 15:30 hores, aproximadament, continuaran els jocs i activitats de la jornada.

Per a rematar el dia i, com no podia ser d’una altra manera, sobre les 17 hores, es cremarà la Falla de l’Esplai Les Sitges 2016.

L’Esplai Les Sitges és un centre on es fomenta l’educació en valors, a través de l’animació sociocultural destinada a cobrir el temps lliure dels xiquets i joves de Burjassot, amb una proposta educativa i pedagògica a través del joc. La llibertat, la igualtat, la creativitat, la felicitat, la utopia, la solidaritat, la iniciativa, la sostenibilitat i el pluralisme són valors que persegueix l’Esplai Les Sitges.